इससे स्त्रियां कई तरह की धोखाधड़ी, शोषण और व्यर्थ के तनावों से बच सकती हैं
आमतौर पर महिलाओं को भावुक और संवेदनशील माना जाता है और कई बार उनके इर्दगिर्द मौजूद चालाक लोग उनकी भावनाओं का लाभ उठाकर अपना काम निकाल लेते हैं। हालांकि महिलाएं थोड़ी-सी सूझबूझ से काम लें तो अपनी भावनाओं पर नियंत्रण करके न सिर्फ़ औरों के
आमतौर पर महिलाओं को भावुक और संवेदनशील माना जाता है और कई बार उनके इर्दगिर्द मौजूद चालाक लोग उनकी भावनाओं का लाभ उठाकर अपना काम निकाल लेते हैं। हालांकि महिलाएं थोड़ी-सी सूझबूझ से काम लें तो अपनी भावनाओं पर नियंत्रण करके न सिर्फ़ औरों के फ़ायदे के लिए इस्तेमाल होने से ख़ुद को बचा सकती हैं, बल्कि अपने दायरे में सम्मान और स्नेह का पात्र भी बन सकती हैं। साथ ही ऐसा करने में सक्षम होकर ‘इमोशनली ब्लैकमेल’ होने से भी बच सकती हैं। इमोशनली स्मार्ट होने के लिए इन बातों पर ध्यान दें...
ज़रूरत से ज़्यादा ना बोलें
आपने एक कहावत सुनी होगी– बंद मुट्ठी लाख की, खुल गई तो ख़ाक की। इसकी वजह यह है कि मुट्ठी बंद रहती है तो लोग अलग-अलग क़यास लगाते हैं कि ज़रूर मुट्ठी में कोई क़ीमती चीज़ है। लेकिन खुल जाने पर सारा रहस्य हवा हो जाता है। ठीक इसी प्रकार जब आप नियंत्रित और सीमित मात्रा में बातें करती हैं तो लोग आपको धीर-गंभीर और समझदार व्यक्ति मानते हैं। लेकिन जब आपका ख़ुद पर नियंत्रण नहीं रहता और बहुत ज़्यादा बोलती हैं तो आप किसी आम शख़्स की तरह ही नज़र आती हैं। ज़ाहिर है, ज़्यादा बोलने पर ग़लतियां होने की आशंका भी अधिक होती है। इसलिए कामकाज संबंधी बैठकों, मुलाक़ातों और सामाजिक समारोहों में नपी-तुली बात करने की आदत डालें।
कभी-कभार ग़ायब हो जाएं 
यह सही है कि मेल-मुलाक़ात, मदद और सहयोग से संबंध बेहतर होते हैं, लेकिन कई बार हमें अपनी अनुपस्थिति से भी अपना महत्व बनाए रखना होता है। दरअसल, जब आप हर जगह, हर समारोह में, हर गेट-टुगेदर में आसानी से, नियमित और ज़्यादा देर तक उपस्थित रहने लगती हैं तो आपकी क़द्र और आपका मान-सम्मान कम होने लगता है। लोग आपको आसानी से उपलब्ध और ख़ाली समझने लगते हैं। इसी से जुड़ी दूसरी बात है कि लोगों के सामने अपनी शेख़ी बघारने और ख़ुद को एकदम परिपूर्ण बताने से भी बचना चाहिए। इससे लोग आपसे प्रभावित तो नहीं होते, लेकिन उल्टे या तो आपसे ईर्ष्या करने लगते हैं या फिर आपमें कमियां खोजकर दूसरों को बताने लगते हैं। यही मानव स्वभाव है। भावनात्मक रूप से बुद्धिमान होने के लिए इस बात को समझना अनिवार्य है।
संकोच छोड़ें, मेलजोल बढ़ाएं 
ख़ाली दिमाग़ शैतान का घर। यह कहावत सोलह आना सही है। एकांत और अकेलेपन में अंतर समझें। एकांत मन को सुकून और चिंतन का समय देता है, जबकि अकेलापन तनाव, दुश्चिंता और अवसाद का सबब बन सकता है। कई शोधों में प्रमाणित हो चुका है कि सामाजिक मेलजोल रखने वाले लोग इमोशनल स्मार्ट, व्यवहारकुशल और अच्छे समाधानपरक होते हैं। सामाजिक दायरा पक्का रहने पर सुकून के साथ सफलता और समृद्धि की संभावनाएं भी बढ़ती हैं। लोगों से आदर, स्नेह और प्यार मिलने पर भी हमारा दिमाग़ नहीं फिरता और भावनात्मक संतुलन दुरुस्त रहता है। इसलिए अपने इर्द-गिर्द बने व्यस्तता और संकोच के अवरोधों को दूर करें और सखियों-मित्रों, परिजनों और सहकर्मियों के साथ स्वस्थ मेलजोल बढ़ाएं।
बहस से बचें और ख़ुश रहें 
लोगों के दिलों में पर अपनी छाप छोड़ने और उन पर अपना प्रभाव बनाए रखने के लिए आपको वह बेवजह के विवादों से बचना चाहिए। विशेष रूप से राजनीतिक मुद्दों, खेल, फिल्म या विवादास्पद विषयों पर लोग बहुत जल्दी भावुक हो उठते हैं। अत: इन मामलों में होने वाले विचार-विमर्श जब विवाद का रूप लेने लगें तो आपको जीतने की कोशिश में संबंधों को नहीं हारना चाहिए। फिज़ूल विवादों के कारण आपसी संबंधों में खटास ना आने दें। सामने वाले को (जो आपके परिजन, मित्र, रिश्तेदार, पड़ोसी या सहकर्मी हो सकते हैं) जीतकर ख़ुश होने दें। इसके साथ ही समय-समय पर उनकी मदद और प्रशंसा करें। इससे आप बेवजह की दिमाग़ी उलझन और तनाव से बचेंगी और प्रसन्न रहेंगी।
सखी को ना बताएं हर राज़
दोस्ती के संबंध हमेशा एक जैसे नहीं रहते। कभी किसी दौर में ये संबंध अत्यधिक गहरे और आत्मीय हो सकते हैं जब दोस्त एक-दूसरे के लिए कुछ भी करने को तैयार रहते हैं। लेकिन किसी भी दूसरे संबंध की तरह दोस्ती में भी उतार-चढ़ाव आते हैं। कई बार रिश्तों में खटास आने लगती है और ईर्ष्या या बदले की भावना जागने लगती है। ऐसे में दोस्त ही सबसे ज़्यादा ख़तरनाक और नुक़सानदेह साबित हो सकता है। इसलिए भावनाओं के ज्वार में न बहें। स्वयं पर नियंत्रण रखें और अपनी ज़िंदगी के कुछ गहरे राज़ दोस्तों को भी हरगिज़ न बताएं।
अपने मन को क़ाबू में रखें
दिमाग़ इंसान का सबसे शक्तिशाली हथियार है। आप इसका सही इस्तेमाल करना सीख जाएं तो दुनिया की कोई ताक़त आपको नहीं झुका सकती। अगर आपने इसका सही इस्तेमाल नहीं किया और भावनाओं पर नियंत्रण करना नहीं सीखा तो लोग आपके मन और भावनाओं पर क़ाबू करके आपको अपने फ़ायदे के लिए इस्तेमाल कर लेंगे। कई बार यह आत्मीयता जताकर, मदद करके या मीठे बोल बोलकर भी होता है। जाने-माने प्रेरक वक्ता नेपोलियन ने कहा है ऐसे लोगों से हमेशा सावधान रहें जो आपकी मदद के बहाने आपके मन में दूसरों के लिए ज़हर घोलते हैं। इसलिए किसी की बातों पर आंखें मूंदकर विश्वास न करें। पहले ख़ुद अनुभव करें और फिर फ़ैसला लें। किसी के विचार अपने दिमाग़ तक पहुंचने न दें। उदाहरण के लिए, कोई व्यक्ति आपकी मदद तो करता है, लेकिन साथ-साथ आपको ऐसे शख़्स के खिलाफ़ भड़काता है जिससे आपकी अच्छी बातचीत होती है। मुमकिन है, आप उसकी बात मानकर साथी की नकारात्मक छवि मन में बना लेंगी। ऐसे में, आप अपने अनुभवों से लोगों की पहचान करें।
बहरहाल, यह ध्यान रखें कि आप रातोंरात नहीं बदल जाएंगी। आपको इन बातों का ध्यान हरदम रखना होगा। हर निर्णय से पहले ठहरकर सोचना होगा, बोलने से पहले अपने शब्दों को तौलना होगा और हर सूचना को अपनी बुद्धि और समझ से फिल्टर करना होगा। तब जाकर आप भावनात्मक रूप से भी ‘स्मार्ट’ हो पाएंगी। 